湯村開運鹽河雨中督役
作者：蘇軾
朝代：宋

paragraphs: 居官不任事，蕭散羨長卿。
胡不歸去來，滯留愧淵明。
鹽事星火急，誰能卹農耕。
薨薨曉鼓動，萬指羅溝坑。
天雨助官政，泫然淋衣纓。
人如鴨與豬，投泥相濺驚。
下馬荒堤上，四顧但湖泓。
線路不容足，又與牛羊爭。
歸田雖賤辱，豈失泥中行。
寄語故山友，慎毋厭藜羹。